รัฐบาลไทย-ข่าวทำเนียบรัฐบาล-SAM แต่งตั้ง “นารถนารี รัฐปัตย์” นั่ง MD คนใหม่  มีผลตั้งแต่ 18 มี.ค. 2567
วันอังคารที่ 19 มีนาคม 2567
19/03/2567
SAM แต่งตั้ง “นารถนารี รัฐปัตย์” นั่ง MD คนใหม่  มีผลตั้งแต่ 18 มี.ค. 2567
บริษัท บริหารสินทรัพย์สุขุมวิท จํากัด (บสส.) หรือ SAM มีมติแต่งตั้งนางสาวนารถนารี รัฐปัตย์ เป็นกรรมการผู้จัดการคนใหม่ มีผลตั้งแต่วันที่ 18 มีนาคม 2567
คณะกรรมการบริษัท บริหารสินทรัพย์สุขุมวิท จํากัด (บสส.) หรือ SAM มีมติแต่งตั้งนางสาวนารถนารี รัฐปัตย์ เป็นกรรมการผู้จัดการคนใหม่ มีผลตั้งแต่วันที่ 18 มีนาคม 2567 มั่นใจนําประสบการณ์บริหารงานด้านการเงินและบริหารสินทรัพย์ มาช่วยขับเคลื่อนธุรกิจให้ยั่งยืน พร้อมสนองวาระแห่งชาติเร่งแก้ไขปัญหาและเดินหน้าลดหนี้ครัวเรือนของประเทศ ผ่านโครงการ “คลินิกแก้หนี้ by SAM”
นางสาวนารถนารี รัฐปัตย์ สําเร็จการศึกษาระดับปริญญาโท 2 สาขา ได้แก่ สาขาบริหารธุรกิจมหาบัณฑิต (การเงิน) สถาบันบัณฑิตพัฒนบริหารศาสตร์ (นิด้า) และวิทยาศาสตร์มหาบันฑิต (วทบ.) Biotechnology จุฬาลงกรณ์มหาวิทยาลัย ระดับปริญญาตรี 2 สาขา ได้แก่ สาขานิติศาสตร์บันฑิตและวิทยาศาสตร์บันฑิต (วทบ.) Bio-Chemistry จุฬาลงกรณ์มหาวิทยาลัย มีประสบการณ์ทํางานในภาคธุรกิจการเงินและการบริหารสินทรัพย์มาอย่างยาวนาน อาทิ บรรษัทบริหารสินทรัพย์สถาบันการเงิน (AMC) บริษัทบริหารสินทรัพย์สุขุมวิท (บสส.) หรือ SAM และ ธนาคารพัฒนาวิสาหกิจขนาดกลางและขนาดย่อมแห่งประเทศไทย (SME D Bank) โดยดํารงตําแหน่งกรรมการผู้จัดการ เป็นตําแหน่งสุดท้ายก่อนเข้ามารับตําแหน่งกรรมการผู้จัดการ บริษัท บริหารสินทรัพย์สุขุมวิท จํากัด (บสส.) หรือ SAM ทั้งนี้ ตลอดระยะเวลาการทํางานที่ธนาคารพัฒนาวิสาหกิจขนาดกลางและขนาดย่อมแห่งประเทศไทย (SME D Bank) ได้มีประสบการณ์โดยตรงในการดูแลงานหลากหลายด้าน เช่น งานรับผิดชอบเป้าหมายการบริหารสินทรัพย์และ NPLs การกํากับดูแลสายงานบริหารคุณภาพสินเชื่อ สายงานบริหารสินทรัพย์ สายงานพัฒนาผู้ประกอบการและร่วมลงทุน รวมทั้งสายงานงานด้านสารสนเทศและสนับสนุนการบริหาร เป็นต้น
นอกจากนี้ นางสาวนารถนารี รัฐปัตย์ ยังเคยดํารงตําแหน่งอื่นในหน่วยงานภาครัฐอีกหลายแห่ง อาทิ กรรมการบริษัทข้อมูลเครดิตแห่งชาติ (เครดิตบูโร) กรรมการคณะกรรมการบริหารความเสี่ยง เครดิตบูโร และกรรมการ สภาหอการค้าแห่งประเทศไทย
นางสาวนารถนารี กล่าวว่า รู้สึกภูมิใจและยินดีเป็นอย่างยิ่งที่ได้มีโอกาสกลับเข้ามาทํางานที่ SAM อีกครั้งในตําแหน่งกรรมการผู้จัดการ ซึ่งจากประสบการณ์และองค์ความรู้ในการทํางานด้านธุรกิจการเงินและการบริหารสินทรัพย์ในช่วงหลายปีที่ผ่านมา ทําให้มั่นใจได้ว่าจะสามารถผลักดัน SAM ในฐานะหน่วยงานภาครัฐที่มีบทบาทสําคัญในการบริหารจัดการสินทรัพย์ด้อยคุณภาพของระบบสถาบันการเงินมามากกว่า 20 ปี ให้เติบโตก้าวหน้าอย่างเข้มแข็งต่อไป นอกจากนี้ ยังพร้อมเร่งผลักดันภารกิจที่สําคัญในการแก้ไขปัญหาหนี้ครัวเรือนของคนไทย ซึ่งถือเป็นวาระแห่งชาติและนโยบายที่สําคัญของรัฐบาล ผ่าน “โครงการคลินิกแก้หนี้ by SAM” เพื่อทําให้สัดส่วนหนี้ครัวเรือนของคนไทยปรับตัวลดลงให้ได้โดยเร็วและมากที่สุด โดยยังมีเป้าหมายระยะยาวในการทําให้ SAM เป็นหนึ่งในองค์กรที่สําคัญในการเป็นเครื่องมือแก้ไขปัญหาเศรษฐกิจและหนี้ครัวเรือนของภาครัฐ นําไปสู่การเติบโตอย่างมั่นคงในระยะยาว สอดรับกับบริบททางเศรษฐกิจและสังคมที่เปลี่ยนแปลงไปอย่างรวดเร็วในปัจจุบันได้
เกี่ยวกับ SAM : บริษัท บริหารสินทรัพย์สุขุมวิท จํากัด (บสส.) หรือ SAM เป็นบริษัทบริหารสินทรัพย์ของรัฐภายใต้กํากับของธนาคารแห่งประเทศไทย (ธปท.) มีบทบาทในการบริหารจัดการสินทรัพย์ด้อยคุณภาพโดยยึดหลักธรรมาภิบาล เพื่อขับเคลื่อนระบบสถาบันการเงินให้เติบโตอย่างมั่งคั่งและยั่งยืน
วิสัยทัศน์ : เป็นบริษัทบริหารสินทรัพย์แห่งรัฐ ที่มีบทบาทสนับสนุนให้ประชาชนและภาคธุรกิจฟื้นตัวอย่างยั่งยืน
สอบถามรายละเอียดเพิ่มเติมได้ที่ SAM ฝ่ายสื่อสารองค์กร
06-2594-9697 : 02-686-1800 # 2604 แวว (จิรปรียา)
08-4700-0182 : 02-610-2241 เอก (ฉัตรชัย)
09-4889-1998 : 02-686-1847 จอย (ชนินันทน์)
08-9534-8557 : 02-686-1839 เปิ้ล (ปิยะลักษณ์)